**Полугодишњи извештај**

Тим за самовредновање рада школе за школску 2023/2024. годину, чине следећи чланови:

1) Сања Милошевић-председник;

2) Наташа Николић-заменик;

3) Маја Поповић;

4) Душица Уђиловић;

5) Љиљана Митић-педагог;

6) Саша Живковић-директор

Акциони план који је састављен у јуну предходне школске године, анализиран је, а истовремено је одређена и временска динамика реализације истог. Кључна област за школску 2023/2024. су ПЛАНИРАЊЕ, ПРОГРАМИРАЊЕ И ИЗВЕШТАВАЊЕ и НАСТАВА И УЧЕЊЕ. Према смерницама Министарства просвете, тим је договорио допуну акционог плана са још две области, а то су ЕТОС и ПОДРШКА УЧЕНИЦИМА. Тим је израдити акционе планове за две додатне области и благовремено их проследио како би исти били анекс ГПРШ за 2023/2024.
Циљ овогодишњег рада тима биће вредновање свих наведених области, са посебним освртом на ЕТОС и ПОДРШКУ УЧЕНИЦИМА, како би се пружила што адекватнија подршка након свих несрећних околности у Основној школи "Владислав Рибникар" у Београду.

Током првог полугодишта чланови Тима су направили анкете у форми Гугл упитника за наставнике, ученике и родитеље. Упитници су се односили на атмосферу и међуљудске односе који владају у школи и међу запосленима, а циљ је био самовредновање облати ЕТОС. У њима је било потребно одговорити на питања, чекирањем једног од понуђених одговора, процењујући тачност тврдње, односно степен присутности. Упитник је анонимног карактера и служио је Тиму за анализу и процес вредновања. Детаљном анализом спроведених анкета (подаци и резиме одговора у прилогу 3. састанка) дошло се до закључка да по мишљењу наставника они у потпуности или у највећој мери јесу подршка ученицима у неговању позитивних међуљудских односа, стварању емпатије и међусобне сарадње. Они редовно похваљују ученике и свесни су да су им пример својим понашањем. Што се тиче слободних активности и секција и помоћи око организовања различитих манифестација и одржавања школског простора ту постоји мањи проценат наставника који је присутан у мањој мери, што се може сврстати у слабије стране, али и нешто што се може поправити у наредном периоду.

Сумирањем и анализом ученичке анкете дошло се до закључка да већина ученика има позитиван однос према школи и да у потпуности или у највећој мери сматра да у школу учи о емпатији, сардничким односим, одговорности за своје поступке и толеранцији. Мањи проценат ученика сматра да школа у мањој мери подстиче на слободно изражавање ставова и мисли, као и да се о недопустивом понашању отворено разговара. Ово су засигурно теме на којима треба порадити, како би сви ученици имали осећај сигурности и слободе.

Јаке стране по мишљењу родитеља су то што су у потпуности или у највећој мери упознати са правилима понашања у школи, што је школа отворена за сарадњу и уважава родитеље, знају коме да се обрате за различите информације, од школе добијају правовремене и прецизне информације о свим важним стварима које прате процес образовања у току школске године, а уједно имају и добро сарадњу са одељенским старешинама. Оно што се у мањем проценту замера или сматра као слаба страна по мишљењу родитеља је недовољна отвореност Савета родитеља за присуство заинтересованих и недостатак прихватања сугестија и мишљења родитеља за одређене предлоге и ваннаставне активности.

С обзиром да је у смерницама које смо добили почетком школске године од Министарства просвете, науке и технолошког развоја предвиђено додатно самовредновање области Етос и Подршка ученицима, Тим се између осталог бавио оценом подршке које ученици добијају у школи.
Увидом у педагошку документацију, анализом резултата ученика постигнутих на крају полугодишта, анализим евиденција у електронском дневнику, евалуацијом пројектних активности, анализом записника стручних већа Тим је дошао до следећих закључака.

Школа пружа подршку ученицима у учењу и васпитном раду са њима кроз:
• Редовно планирање и реализацију часова допунске и додатне наставе;
• Планови индивидуализованог рада са ученицима и планови ИОП-а уз одговарајућу документацију праћења и вредновања;

• Превентивни рад одељењских старешина на часовима одељењске заједнице;

• Интервентне мере за ученике у сарадњи са родитељима у складу са правилима понашања у школи;

• Превентивне трибине МУП-а;

• Пројекат Обогаћен једносменски рад;

• Различите ваннаставне активности едукативног каракера.

Заједнички смо се сложили да је школе пружила за сада мношто могућности за подршку и помоћ ученицима у процесу образовања и васпитања. Тим ће и у наредном полугодишту наставити са праћењем и вредновањем свих активности везаних за подршку ученицима и уколико је потребно заједно са члановима Тима за Развојно планирање ревидирати план и приоритетне циљеве.

Током првог полугодишта анализирали смо један од стандарда из области Планирање,програмирање и извештавање, а то је:

* 1. Програмирање образовно-васпитног рада jе у функциjи квалитетног рада школе.

Увидом у документа школе испититивани су следећи индикатори:
1.1.1. Школски програм се заснива на прописаним начелима за израду овог документа .

1.1.2 У изради развојног плана установе учествовале су кључне циљне групе (наставници, стручни сарадници, директор, ученици, родитељи, локална заједница).

1.1.3 Садржај кључних школских докумената одржава специфичности установе.

1.1.4 Програмирање рада заснива се на аналитичко-истраживачким подацима и проценама квалитета рада установе.

1.1.5 У програмирању рада уважавају се узрасне, развојне и специфичне потребе ученика.

Анализом смо установили да Школски програм и годишњи план рада школе су урађени у складу са Законом и садрже све прописане садржаје. Свим елементима је дат одговарајући значај. Школским програмом обезбеђује се остваривање наставних планова и програма у складу са потребама ученика и родитеља школе и заснован је на реалним потенцијалима школе .

У изради развојног плана установе учествовале су кључне циљне групе и у складу са потребама и могућностима исте донет је развојни план.

Програмирање рада школе заснива се на аналитичко - истраживачким активностима и прикупљању података кроз анкете за родитеље, ученике и наставнике и акциона истраживања које спроводе наставници, стручни сарадник и директор школе.
Садржај кључних школских докумената одражава специфичности установе.

У програмирању рада уважавају се узрасне, развојне и специфичне потребе ученика које су подржане индивидуалним и индивидуализованим плановима рада кроз различите начине подршке у образовању и васпитању ученика и кроз подршку за социјалне, здравствене и психолошке потребе.

У протеклом период педагог и директор школе присуствовали су часовима свих колега предметне и разредне наставе. Утисци са ових часова анализирани су заједно са Тимом за самовредновање, те су на овај начин оцењени одрећени стандарди и индикатори из области Настава и учење.

Информације, упутства и питања наставника углавном су јасно осмишљена, прецизно формулисана и најчешће недвосмислена. Ученици се често охрабрују да слободно износе своје мишљење. Интеракција у смислу размене међу ученицима током процеса учења на часу је присутна у мањој мери. Већина наставника на почетку часа истиче шта је циљ часа. Сви наставници поштују принцип поступности и у усвајању знања крећу се од једноставнијег ка сложенијем. Део наставника служи се разноврсним техникама рада: групни рад, рад у пару, истраживачки рад и сл. Ипак, најзаступљенији је фронтални облик рада. Одређени број наставника користи дигитална наставна средствима, како би наставу учинили савременијом и занимљивијом за ђаке.Наставници заснивају захтеве на могућностима ученика у великој мери. У раду са ученицима посебна пажња се посвећује ученицима са потешкоћама у адаптацији. С обзиром да одређени број ученика има подршку у раду у виду индивидуализације и ИОП-а, наставници прате и вреднују напредовање ових ученика. О реализацији индивидуланих образовних планова води се уредна педагошка документација, која помаже у вредновању и планирању даљих корака подршке.
Сви наставници охрабрују ученике да користе претходна знања и да их повезују у смислену целину. Креативност и иницијатива ученика је присутна код мањег броја ђака, тако да је потребно радити на самопоуздању и охрабрењу ученика за самосталан рад и спровођење њихових идеја.

У наредном периоди Тим ће наставити са реализацијом свих активности које су предвиђене акционим планом, како би процесом самовредновања на успешан начин унапредили квалитет рада школе.